Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: képviselő-testület a 20/1997. (VI. 4.) számú rendeletével az
Paragraph Index: 593

(2) A Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg. A művelődéshez való jog nem tartozik az elsőgenerációs jogok közé, mégsem államcélként, hanem meghatározott mértékig kikényszerűsíthető alanyi jogosultságként jelenik meg az Alkotmányban. Ez az alanyi jogosultság az állam intézmény fenntartói kötelezettségében realizálódik. Ez annyit jelent, hogy az államnak — az Alkotmánybíróság értelmezése alapján — biztosítania kell a hátrányos megkülönböztetés nélküli művelődéshez való szervezeti és jogszabályi feltételeket. Az állami és önkormányzati fenntartású oktatási intézmények támogatásával azonos szintű támogatást kell nyújtani az államnak, ha ugyanazt az oktatási funkciót nem állami vagy önkormányzati intézmény biztosítja. A tanuláshoz való jog ugyanakkor az országgyűlési biztos gyakorlatában sem jelenti azt, hogy az állami köteles az oktatásban való részvételt a képzés minden szintjén és minden formájában garantálni. Ez a probléma alapvetően az ún. iskolamegszüntetéses ügyekben jelentkezett a panaszokban. Amennyiben az állami vagy önkormányzati iskola megszüntetése, átszervezése nem jelentette a tanuláshoz való jog lehetetlenülését, hanem csak a választék szűkítését eredményezte, alkotmányos jogokkal összefüggő visszásságot nem okozott a döntés. Az ilyen megszüntetések, átszervezések abban az esetben sérelmesnek minősültek, ha a döntési mechanizmusban azokat az eljárási szabályokat sértették meg, amelyek a szülők és gyermekek részére a megfelelő véleményezés lehetőségét, illetőleg felkészülési időt biztosították. 1999/79/II. szám Különös gonddal vizsgáltuk azokat a panaszokat, amelyek a hátrányos helyzetűek oktatásával függtek össze. Az Alkotmányból teljesen nyilvánvalóan következik, hogy az államnak kötelessége a valamilyen okból sérült emberek oktatását szolgáló intézményhálózatot megszervezni és fenntartani. Az ilyen iskolák, intézmények megszüntetésére csak akkor kerülhet sor az alanyi jogok sérelme nélkül, ha pótlásukról időben és megfelelő módon gondoskodnak. A művelődéshez való jog vizsgálatánál határt szabott az országgyűlési biztosok intézkedésének a különböző intézmények, elsősorban a felsőoktatási intézmények autonómiája. A mérlegelési jogkörben hozott döntéseknél a biztosok csak azt vizsgálhatták, hogy a mérlegelési jogkör nem terjedt-e túl az autonómia keretein, ellenkező esetben hatáskör hiányában az üggyel nem tudtunk foglalkozni. Szakmai kérdésről lévén szó, el kell utasítani azokat a panaszokat is, amelyek az oktatott tárgyakra, az oktatás színvonalára, vagy a vizsgáztatásra vonatkoztak. Ebben a körben az ombudsman számára az egyetlen megragadható probléma a vizsgáztatás formális szabályainak megsértése, illetve a jogszabályban biztosított jogorvoslati lehetőség megtagadása volt. OBH 3415/1996. Nem okoz visszásságot az Alkotmány 70/F. § (1) és (2) bekezdésben deklarált művelődéshez való joggal kapcsolatban az önkormányzat oktatási intézményt megszüntető döntése, ha az ott folyó oktatás más intézményben biztosított. A panaszos mint az Iskolaszék tagja azért fordult az országgyűlési biztoshoz, mert sérelmezte a tatabányai Arany János Általános Iskola megszüntetésével kapcsolatos önkormányzati döntést. A vizsgálat a művelődéshez való jog illetve a tanszabadsághoz fűződő jog esetleges sérelem miatt indult. A tatabányai önkormányzat képviselő-testülete határozattal döntött az Arany János Általános Iskola megszüntetéséről, majd az általános iskola épületének a Modern Üzleti Tudományok Főiskola számára történő átadásáról határozott. Az általános iskola megszüntetése az oktatás intézményi szerkezetátalakítási koncepciójának részét képezte. Az iskolabezárásáról hozott döntést több egyeztető megbeszélés előzte meg, így a tervezett intézkedésről előadta véleményét a nevelőtestület, az Iskolaszék, a diákönkormányzat, a Városi Pedagógus Szakszervezet. Az önkormányzat a Pedagógiai Intézet szakvéleményét is kikérte és többször sor került az iskolai igazgatók értekezletére is. A panaszos az önkormányzat határozatai ellen fellebbezéssel élt a közigazgatási hivatalnál, egyrészt a közoktatási, másrészt az önkormányzati törvény rendelkezéseire hivatkozva. Az önkormányzat vitatott két döntését elsősorban azért tartotta aggályosnak, mert egyes képviselők az ügyben személyesen érintettek. Az alpolgármester azon Alapítvány Kuratóriumának elnöke, amely az önkormányzat döntése értelmében az Arany János Általános Iskola épületét megszerzi. Más képviselő az Alapítványi Főiskolán óraadó, illetve az egyik képviselő felesége tanít a főiskolán. A Komárom-Esztergom Megyei Közigazgatási Hivatal vezetője az országgyűlési biztos megkeresésére újra megvizsgálta a sérelmezett határozatokat, de törvényességi észrevétel alapjául szolgáló okot nem talált. Az országgyűlési biztos vizsgálata megállapította, hogy az iskola megszüntetésével összefüggésben az Alkotmány 70/F. §

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes